આપણી કૉલમમાં નાની-મોટી ચમક તો રહેતી જ હોય છે. હવે તમે મનમાં ભડકીને બોલ્યા હશો કે ‘ઓત્તારીની? આવું મારું બેટું કેવું કે ગયા શનિવારે ‘હમ છોડ ચલે હૈં મેહફિલ કો યાદ આએ કભી તો મત રોના’ ગાઈને આ મારો છેલ્લો આર્ટિકલ છે કહીને આ કૉલમનો કાયમ માટે ધી એન્ડ આપ્યો પછી પાછા સાંજે પેલા કૂવામાં દેડકા પ્રગટે એમ કૉલમમાં અચાનક કેમ પ્રગટ્યા? શું કામ પ્રગટ્યા? અરે મન મક્કમ રાખો ને નિર્ણય પાકા રાખો. બસ નો એટલે નો. પડ્યું પત્તું સવા લાખનું નઈ, પણ હવે તો દોઢ લાખનું. બંધ એટલે બંધ. પછી ખોલાય જ નહીં. પણ તમને એવો ભ્રમ હશે કે કૉલમ બંધ કરીશ તો જનતા જનાર્દન ‘હમારી માંગેં પૂરી કરો, ઠાકર કી કૉલમ ચાલુ કરો’ના નારા લગાવી પ્રચંડ મોરચા સાથે ‘મિડ-ડે’ની ઑફિસની બહાર આમરણાંત ઉપવાસ પર ઊતરશે. ડોન્ટ ફીલ બૅડ, પણ જેવું શનિવારે વાંચ્યું કે તમે હવે કૉલમ નઈ લખો તો અમે પ્રભુનો પાડ માની ઘરમાં કંસાર બનાવ્યો. અમને થયું, ચાલો મોડી તો મોડી; પણ છેવટે તમારામાં અક્કલ આવી ખરી. સમાજ પર ઉપકાર કર્યો. અમે એવા રાજીના લાલ આઇ મીન રાજીના રેડ થઈ ગયા, કેમ? તો વધુ એક ડોન્ટ ફીલ બૅડ કે હમણાંથી કાચબાછાપ અગરબત્તીથી મચ્છરો દૂર ભાગે એમ આ કૉલમથી વાચકો દૂર ભાગવા લાગેલા...’